**ΟΛΟΜΕΛΕΙΑ ΠΡΟΕΔΡΩΝ**

**ΔΙΚΗΓΟΡΙΚΩΝ ΣΥΛΛΟΓΩΝ ΕΛΛΑΔΟΣ**

**Αθήνα, 29.6.2015**

**Αρ. Πρωτ. 841**

**Προς**

1. **Τον Υπουργό Οικονομικών**

**Κύριο Γιάνη Βαρουφάκη**

1. **Τον Υπουργό Εσωτερικών και Διοικητικής Ανασυγκρότησης**

**Κύριο Νίκο Βούτση**

**Αξιότιμοι Κύριοι Υπουργοί,**

Κατόπιν της απόφασης για διενέργεια Δημοψηφίσματος την 5.7.2015, και λόγω του εξαιρετικά σύντομου χρονικού διαστήματος που μεσολαβεί, αποτελεί εξαιρετικώς επείγον ζήτημα ο καθορισμός του ύψους της ειδικής αποζημίωσης και των οδοιπορικών εξόδων των διοριζομένων αντιπροσώπων της δικαστικής αρχής και η προκαταβολή της σε όσους ασκήσουν τα καθήκοντά τους εκτός έδρας.

Συγκεκριμένως, καλείστε κατά λόγο αρμοδιότητας, να μας γνωρίσετε :

1. Πότε θα εκδοθεί κατά νόμο η Κοινή Υπουργική Απόφαση για τον καθορισμό του ύψους της ειδικής αποζημίωσης και των οδοιπορικών εξόδων των διορισθέντων εφόρων, αντιπροσώπων της δικαστικής αρχής, γραμματέων κ.λπ. για τη διενέργεια του Δημοψηφίσματος της 5.7.2015;
2. Πότε και με ποια διαδικασία θα γίνει η προκαταβολή της αποζημίωσης και των οδοιπορικών εξόδων για τους αντιπροσώπους της δικαστικής αρχής και τους αναπληρωτές τους, οι οποίοι θα ασκήσουν τα καθήκοντά τους εκτός του νομού όπου υπηρετούν ή θα μετακινηθούν εκτός της έδρας όπου υπηρετούν; Είναι πρόδηλο, ότι εφόσον δεν πραγματοποιηθεί εγκαίρως η κατά τα ανωτέρω προκαταβολή της αποζημίωσης και των οδοιπορικών εξόδων θα καταστεί αντικειμενικώς αδύνατη η μετακίνηση των δικαστικών αντιπροσώπων και των αναπληρωτών τους και η μετάβασή τους στις περιοχές όπου πρέπει να ασκήσουν τα καθήκοντά τους, δεδομένης και της τραπεζικής αργίας μέχρι και την 6η Ιουλίου 2015.
3. Έχει διασφαλιστεί η καταβολή των αποζημιώσεων και οδοιπορικών εξόδων για τους δικαστικούς αντιπροσώπους και τους αναπληρωτές τους, οι οποίοι θα ασκήσουν τα καθήκοντά τους εντός του νομού όπου υπηρετούν και με ποια διαδικασία και εντός ποίου χρονοδιαγράμματος θα γίνει η καταβολή;

**Ο ΠΡΟΕΔΡΟΣ**

**ΒΑΣΙΛΗΣ Ε. ΑΛΕΞΑΝΔΡΗΣ**